
REZUMAT 


În mod curent înţelegem prin spaţiu „forma obiectivă și universală a existenţei materiei, 
inseparabilă de materie, care are aspectul unui întreg neîntrerupt cu trei dimensiuni și 
exprimă ordinea coexistentei obiectelor lumii reale, poziţia, distanța, mărimea, forma 
întinderea lor. Problema spaţiului a reprezentat o preocupare constantă a filosofiei și științei. 
„Temele preferate în filosofie și estetică se axau pe cauzalitate, evoluţie și determinism”! iar 
interesul pentru teoretizarea metafizicii si transcendentei noțiunilor de spaţiu și timp s-a 
manifestat obsesiv în gândirea unor reprezentanţi de seamă ai filosofiei, dar si ai fizicii. 
Spatialitatea fost de-a lungul timpului sugerată în muzică printr-o multitudine de procedee. 
Pornind de la gesturi simple (sugerate de extrapolările terminologiei legate de spaţiu în 
domeniul sonorului), precum exploatarea dinamicii, registrului, timbralitatii etc. si 
culminând cu introducerea elementelor spaţiale efective în conceptul componistic, această 
componentă a fost intens valorificată sub mai multe viziuni estetice. 

Cuvinte cheie: sentimentul spaţiului, acustică, spaţiu sonor, surround. 


1 Mariana-Rodica Raffai, Estetica corelatiei timp-spatiu în curentele moderne si postmoderne prin prisma 
muzicii contemporane, Teza de Doctorat, Cluj-Napoca, AMGD 2016 

Introducere 


Maniera de valorificare a unor idei muzicale intr-un context spatializat 
reprezintă o preocupare tot mai mult abordată in muzica contemporană. Această 
particularitate constituie în unele cazuri un liant important între muzică si alte arte 
precum cele vizuale. Apariţia şi dezvoltarea interesului meu pentru acest subiect se 
datorează experienţelor trăite în postura de spectator la diferite manifestări, unele 
cu caracter exclusiv muzical, altele cu caracter mixt!. Posibilităţile expresive si 
popularitatea actuală a acestui aspect directioneaza către o serie de întrebări ale 
căror răspunsuri necesită o documentare temeinică vizând istoria şi evoluția 
acestor modalități. Informațiile însumate şi bine direcționate pot conduce în același 
timp la o delimitare judicioasă a manierelor de abordare, ca și la o stăpânire mai 
eficientă a laturii componistice în această direcţie. 

Acest prim demers are ca scop o primă etapă de clarificare a raporturilor ce 
pot fi stabilite între fenomenul muzical și noţiunea de spaţiu, chestiune îndeajuns 
de dificilă prin multitudinea palierelor si implicatiilor, ca si prin diferenţierea 
categorială netă ce decurge din calitatea de artă temporală a muzicii. Am ales să 
pornim de la ordonarea discursului în jurul unei perechi de sintagme: „muzica în 
spațiu” şi „spaţiul în muzică”, de natură a gravita pe rând înspre câte unul dintre 
polii categoriali implicaţi. Prima ipostază vizează o serie de fenomene acustice 
precum producerea, propagarea si perceperea sunetului. Bineînţeles, când facem 
referire la propagare și percepere, ne orientăm cu precădere către aspectele care fac 
trimitere la dimensiunea spaţială: directionalitatea, stereofonia, mobilitatea 
surselor, rezonanţa specifică a diverselor spaţii ş.a. 

Pe de altă parte, nu putem omite contribuţia celor mai importanți filosofi si 
teoreticieni care au tratat acest subiect. Parcurgerea mai multor perspective 
filosofice şi a problematicii extrapolării terminologiei legate de spaţiu în domeniul 
sonorului au reprezentat repere importante în ordonarea și direcționarea 
demersului teoretic; de asemenea, au pus în lumină mai multe aspecte ce vor servi 
procesului componistic în această direcţie. Când facem referire la „spaţiul în 
muzică”, discursul este direcționat către o latură virtuală, imaginară, unde 
mijloacele specific muzicale ne induc diverse reprezentări sau proiecţii spaţiale. 
Întreg demersul științific privind această tematică se va focaliza pe o delimitare 
clară a cel putin trei acceptiuni ale noţiunii de spaţiu: spațiul fizic, spaţiul virtual 
(imaginar) şi percepţia în termeni spatiali. 


1 Expoziţii sau instalaţii sonore — Sound installations. 

Muzica in spatiu 
Spaţiul: noțiune fizică si concept filosofic 


În mod curent înțelegem prin spaţiu „forma obiectivă și universală a 
existenței materiei, inseparabilă de materie, care are aspectul unui întreg 
neîntrerupt cu trei dimensiuni si exprimă ordinea coexistentei obiectelor lumii 
reale, poziţia, distanța, mărimea, forma întinderea lor. [...] Întindere nemărginită 
care cuprinde corpurile cerești; văzduh; porțiune din atmosferă; întinderea, locul 
care ne înconjoară”!. 

Problema spaţiului a reprezentat o preocupare constantă a filosofiei și 
ştiinţei. „Temele preferate în filosofie si estetică se axau pe cauzalitate, evoluţie si 
determinism”? iar interesul pentru teoretizarea metafizicii si transcendentei 
noțiunilor de spaţiu si timp s-a manifestat obsesiv în gândirea unor reprezentanţi 
de seamă ai filosofiei, dar si ai fizicii. Ca punct de plecare consemnăm contribuțiile 
lui Isaac Newton şi Immanuel Kant, repere solide în această direcție. În lucrarea sa 
Philosophiae naturalis principia mathematica, Newton vorbeşte despre spaţiu si timp 
ca fiind noțiuni absolute: „Spaţiul absolut, considerat în natura sa, fără nicio relaţie 
cu ceva extern, rămâne totdeauna asemenea şi imobil” și „Timpul absolut, 
adevărat si matematic, in sine și după natura sa, curge în mod egal fără nicio 
legătură cu ceva extern”’. Această definire este pur teoretică, noi neștiind de fapt 
nimic despre frontierele spaţiului și despre existența eventuală a unor corpuri 
imobile în spaţiu. Localizarea corpului nu se poate face prin raportarea la 
asemenea frontiere sau corpuri rigide, ci fata de spaţiul însuși, fata de vidul în care 
se află corpurile. Albert Einstein susținea la rându-i importanţa raportării la 
corpurile ce ne înconjoară: „poziţia neraportata la nici un corp de referință, dar 
raportată la spaţiul însuși, raportată la „oceanul” fără margini al spaţiului 
universal, este o noțiune care contrazice mărturiile „evidente” pe care ni le dau 
simțurile: nimeni nu poate să vadă sau măcar să-şi reprezinte poziția unui corp 
fără să se refere la un alt corp luat drept origine a pozițiilor”. 

Kant vorbeşte despre spaţiu ca fiind un concept non-empiric, deoarece 
omul nu poate avea senzaţii asupra spațiului din alt loc decât acela în care se află. 
Această reprezentare a spaţiului nu poate fi astfel dedusă prin experiență din 
raporturile fenomenului extern, el gândind această noțiune ca fiind apriorică: „Cu 
ajutorul simțului extern ne reprezentăm obiecte ca fiind în afara noastră si ca fiind 


1 Definiţii extrase din DEX on-line (2009). 

2 Mariana-Rodica Raffai, Estetica corelatiei timp-spatiu în curentele moderne si postmoderne prin prisma 
muzicii contemporane, Teza de Doctorat, Cluj-Napoca, AMGD, 2016. 

3 Isaac Newton, Principiile matematice ale filosofiei naturale, Editura Academiei, Bucuresti, 1956, pp. 30- 31. 
4 B. G. Kuznetov, Albert Einstein, Ediţia a doua revăzută și completată, Editura Științifică, Bucuresti, 
1968, p. 149. 


95 


situate toate in spaţiu. În el sunt determinate sau determinabile forma, mărimea si 
raportul lor reciproc. Timpul nu poate fi intuit exterior, tot așa după cum spațiul 
nu poate fi intuit ca ceva din noi”.! „Spaţiul nu poate fi un concept universal de 
raporturi ale lucrurilor în general, ci o intuiție pură, deoarece in primă instanţă nu 
se poate reprezenta decât un spaţiu unic, iar când vorbim de mai multe spaţii, 
înţelegem prin aceasta ca ele sunt doar segmente ale aceluiași spaţiu unic”? 
Spațiul ca mediu de producere a sunetului. Aspecte ale acusticii 

Din punct de vedere fizic, propagarea undelor sonore reprezintă un circuit 
de energie, transmiterea unei mișcări a materiei. Această transmitere diferă în 
funcţie de mediul în care se deplasează: gazos, lichid sau solid, variațiile elastice 
răspândindu-se de la un corp sonor la altul sub formă de unde sferice, prin 
comprimări şi dilatări succesive ale mediului respectiv. La o depărtare mare de 
sursa sonoră, sferele au raza atât de mare, încât undele sonore sunt ca și plane. 


C 


| oman | 


Comprimari 


Figura 1 
Acustica muzicală, ramură a „ştiinţei sunetelor”’, se ocupă cu studiul 
vibratiilor mediilor elastice, urmărind mai multe aspecte: producerea, propagarea, 


caracteristicile, reflexiile şi utilizarea undelor sonore. Studiul acusticii este în 
măsură să demonstreze ştiinţific un fapt (care de altminteri este destul de ușor 
sesizabil la o ascultare atentă): între variantele interpretative ale unei muzici există 
diferente de sunet cauzate de particularitatile spaţiului în care este realizată auditia 
— săli, încăperi, câmp deschis. Caracteristicile spatiale, precum și timpul 
reverberatiei si calitatea suprafeței reflectante influențează vibrația sonoră, așa cum 
percepţia sunetului se modifică în funcţie de poziţia şi distanţa dintre emițător si 
receptor. Poziţia interpretului în spaţiu și direcția în care emite pot juca un rol 
important în concepția componistică, iar dispunerea și orientarea emitatorilor sunt 
de natură a crea efecte cu posibile funcții estetice. 


1 Immanuel Kant, Critica rațiunii pure, vol. I, Editura Univers Enciclopedic, 2009, p. 67. 
2 Idem, p. 69. 
3 Dem Urmă, Acustică și muzică, Editura Științifică și Enciclopedică, Bucuresti, 1982, p. 11. 

Daca ar fi să analizăm toate ramurile artei şi istoricul lor, putem observa că 
dintre acestea doar muzica este cea care, încă din Antichitate, a fost studiată atât 
din perspectiva aspectelor sale specifice, cât şi din punctul de vedere al legăturilor 
cu științele exacte. Acustica spaţiilor în care este prezentată muzica a stârnit 
preocupări încă din acea vreme. „Monumente istorice precum amfiteatrul de la 
Epidaur arată nevoia, încă de pe atunci, a studiului acusticii în vederea construirii 
unor asemenea edificii. Aprinderea unui chibrit pe scenă sau paşii omului se aud 
până la ultimele rânduri de sus”.! 

Începând cu secolul al XVII-lea, lucrările care vizează domeniul acusticii? 
au dobândit complexitate prin tot mai multe descoperiri care au condus la 
stabilirea unor reguli. În paralel cu acest interes al descoperirii şi experimentării, 
bibliografia tratatelor despre acustică a devenit tot mai amplă?. 

Forma şi dimensiunile spaţiului în care urma să fie interpretată muzica au 
influenţat deseori deciziile componistice. Nikolaus Harnoncourt* observa diferente 
semnificative de dimensiuni ale grupului instrumentelor de coarde. „Componenţa 
ansamblului în cadrul premierei operei Don Giovanni de Mozart propunea un 
număr de 12 cordari (3, 3, 2, 2, 2 instrumentiști de fiecare partidă), în timp ce in 
cadrul concertelor de binefacere cu opera Mitridate de la Viena (de după anul 1781), 
același grup al coardelor era alcătuit total diferit (20, 20, 10, 8, 10). Motivul imensei 
diferențe de mărime a ansamblului îl constituie tocmai dimensiunea sălilor de 
teatru în care erau montate operele, și nicidecum o rațiune de ordin estetic5”. 

În trecut, multe săli destinate concertelor simfonice au fost construite fără o 
preocupare deosebită asupra elementului acustic. Majoritatea spaţiilor de concert 
erau proiectate pentru a fi folosite și în alte scopuri decât cele muzicale. Acesta 
înseamnă de cele mai multe ori că adecvarea calitativă a spaţiilor respective la 
buna percepere a muzicii era mai degrabă rezultatul unei fericite întâmplări. 
Dimpotrivă, obiectivele actuale ale acusticienilor în ceea ce privește sălile de 
concert sunt foarte detaliate și urmăresc în general formarea unui sunet bogat, cu 
cât mai multe reflexii, care să dea impresia de înconjurare sonoră. De asemenea, se 
dezbate mult asupra timpului de reverberatie, situat in mod ideal în jurul valorii 
de 1.8 secundes. 

Aşadar o particularitate foarte importantă, care necesită atenție sporită în 
demersul de față, este viteza sunetului. Cand amplasăm surse sonore la distanțe 


1 Dem Urmă, op. cit., p. 84. 

2 Termen provenit din limba greacă: Akouein = a auzi. 

3 Hugo Riemann a alcătuit o listă a acestor lucrări scrise în perioada anilor 1700-1900, totalizând un 
număr de 64 de lucrări — Grundriss der Musikwissenschaft, Leipzig, 1908. 

1 Johann Nikolaus Graf von La Fontaine und Harnoncourt-Unverzagt (1929-2016), dirijor şi muzicolog 
austriac, fondator al orchestrei Concertus Musicus Wien. 

5 Nikolaus Harnoncourt, Der musikalische Dialog, DTV Bărenreiter Verlag, Salzburg und Wien, 1988, 
p. 124. 

* Reverberatia sălii Filarmonicii din Boston, considerată a fi fruntașă în domeniu. 

mari este necesară o gândire atentă în vederea conturării discursului muzical în asa 
fel încât decalajele si suprapuneri nedorite să fie evitate. Astfel de împrejurări pot 
avantaja scriitura eterofonică, însă noi nu dorim să ne concentrăm procesul creativ 
exclusiv pe acest aspect. 

Atenuarea și absorbţia undelor sonore sunt prezente în permanenţă 
datorită fenomenului frecării, care la rându-i va transforma energia mecanică 
rezultată în energie termică, aceste procese fizice conducând în cele din urmă la 
dispariția sunetului. În sălile închise, sunetul se va auzi pentru o perioadă mai 
îndelungată, deoarece urechea va percepe nu numai sunetul direct, ci si pe cele 
reflectate de pereţi, tavan si diferite obiecte situate în poziţii care sunt favorabile 
reflexiei. Toate corpurile de rezonanţă ce tin de formarea și transmiterea sunetului 
- cutia pianului, corpul viorii, tuburile instrumentelor de suflat sau ale orgii, 
structurile faciale ale cântăreților - respectiv sălile de concert, sunt corpuri spaţiale 
cu caracteristici geometrice bine definite, ce influențează considerabil sunetul 
produs şi transmis. 

Arhitectul Heathcote Statham! menţionează în lucrarea sa The Structure and 
Arrangement of Concert Halls (articol publicat în revista Proceedings of the Musical 
Association, anul 1912) o serie de neajunsuri provocate de necesitatea de a asigura 
plurivalenta unui spaţiu. Prima referire ridică problema construcției unui spaţiu a 
cărui suprafaţă să fie în totalitate plană (în care să lipsească acea suprafaţă reliefată, 
care să fie folosită pe post de scenă). Reverberaţia sălii va fi semnificativ 
îmbunătăţită de prezența unei scene, care va avea rolul unei cutii de rezonanță 
pentru întreg ansamblul orchestral. De asemenea el critica tendința de a construi 
săli a căror forme sunt de tip circular — „an audience likes to “face the music”; with a 
circular hall it is almost impossible to arrange this for all of them”. [Publicul doreşte sa 
„dea fata cu muzica; într-o sala de tip circular este aproape imposibil să organizezi 
acest aspect pentru toată lumea.] 

Dacă punem în discuţie amplasamentul publicului, putem consemna 
schimbări de-a lungul istoriei acestor construcții. Dacă ar fi să generalizăm evoluţia 
şi tendințele actuale, am putea menționa două categorii. 


1 Henry Heathcote Statham (1839-1924), editor si critic muzical englez, contribuitor important la Grove's 
Dictionary of Music and Musicians şi la revistele The Fortnightly Review si Nineteenth Century. 

Orchestra plasată într-o extremitate a sălii: 


Wiener Musikverein 


Orchestra plasata in centrul salii: 


Philharmonie de Paris 


Elbphilharmonie Hamburg 

Cand avem de a face cu sali in care orchestra este inconjurata de public, 
vor rezulta in mod evident senzatii diferite in functie de amplasamentul 
ascultătorului. În cazul unui amplasament conventional, o poziţionare ideală ar fi 
cu privirea îndreptată către compartimentul cordarilor; situațiile mai puţin 
satisfăcătoare le întâlnim în cazul poziționării laterale sau când ne aflăm în spatele 
percutionistilor. În ambianța muzicii spatializate, însă, a doua categorie de săli de 
spectacole devine ideală. Configuraţia sălilor din Paris, Berlin, Hamburg ș.a!. oferă 
posibilități multiple acestui spectru creativ. Prezenţa mai multor platforme 
(balcoane, loji) în care pot fi amplasați interpreți poate de asemenea reprezenta un 
avantaj în cazul unei eventuale valorificări spaţiale. 

Henry Dreyfuss Brant? merge si mai departe formulând următoarea 
opinie: „New concert halls continue to be built much like old ones, with the fixed seats and 
stage area which severely inhibit the variety and flexibility of musical space plans. The 
concept of a hall specifically designed to accommodate the spatial music of the past, present 
and future, a space with moveable walls, floors and ceiling, is still a project for the future.” 
[Noile sali de concerte continua a fi construite asemeni celor vechi, cu scaune fixe si 
o zonă a scenei care împiedică in mod clar varietatea si flexibilitatea planurilor 
spatiale muzicale. Conceptul unei săli dedicate acomodării muzicii spatializate a 
trecutului, prezentului si viitorului, un spaţiu cu pereţi, podele si tavane mobile, 
este încă doar un proiect pentru viitor.] 

Înregistrarea si mai ales redarea muzicii înregistrate au pus la rândul lor 
același tip de probleme, într-un mod specific. Tehnicile stereofonice pe două 
canale, inițial proiectate doar pentru ascultarea cu ajutorul difuzoarelor, au fost 
dezvoltate independent în anii 30 de către Harvey Fletcher+ și Alan Blumlein? in 
laboratoarele Bell şi EMI. În timp ce sistemul lui Blumlein era limitat la două 
canale, tehnica folosită de Fletcher permitea folosirea a trei sau mai multe canale, în 
funcţie de spaţiul în care urma să fie instalate difuzoarele. Prima demonstraţie 
prezentată de inginerii laboratoarelor Bell a avut loc în anul 1933, cu sprijinul 
Academiei Nationale pentru Științe din S.U.A. Acest eveniment a constat într-o 


1 Aici facem referire la săli de filarmonici. O sală de operă va fi întotdeauna satisfăcătoare în această 
direcţie, datorită prezenţei balcoanelor. 

2 Henry Dreyfuss Brant (1913-2008), compozitor american, unul dintre cei mai prolifici exponenti ai 
muzicii spatializate. Autor a peste 50 de lucrări de muzica spatializata și laureat al premiului Pulitzer în 
anul 2002 pentru lucrarea sa Ice Field. 

3 Henry Brant, Spatial music progress report, prezentarea unor experimente și viziuni, 1978 
http://www.henrybrant.com/wp-content/uploads/2015/06/SPATIAL_MUSIC_PROGRESS_REPORT. pdf. 
+ Harvey Fletcher (1884-1981), fizician american, considerat „părintele stereofoniei”. A contribuit 
semnificativ la dezvoltările în domeniile acusticii, ingineriei electrice, fizicii atomice ş.a. 

5 Alan Blumlein (1903-1942) inginer american. A realizat invenţii în domeniile telecomunicatiei, 
înregistrării sonore, stereofoniei, televiziunii și radioului. 

transmisiune de tip circuit inchis, prin linii telefonice, a unui concert al Filarmonicii 
din Philadelphia către Sala Constituţiei din Washington!. 

Leopold Stokowski? a sustinut importanta stereofoniei in conturarea unui 
caracter „tridimensional” al sunetului, si in acest sens a recomandat chiar 
construcţia unor centre recreationale in care mai multe difuzoare să transmită 
multiple concerte în același timp, permițând ascultătorilor să treacă de la un 
eveniment la altul prin îndepărtarea și apropierea de acele difuzoare. Chiar dacă 
ideea lui Stokowski este năstrușnică și demnă mai degrabă de un Luna-park, 
posibilităţile de amplasare deschise de aceste noi câştiguri tehnice puteau conduce 
la direcții noi de dezvoltare ale principiului tratării antifonice: „Instrumente și voci 
pot dialoga din toate direcţiile. Sau sunetul poate inunda întregul spatiu.”$ 

Sistemul 5.1 surround este un format audio utilizat în mod obișnuit în 
cinematografe sau pentru muzică si filme lansate pe piaţă în formatul Digital 
Versatile Disk (DVD). Acest amplasament intenţionează redarea unui spectru cât 
mai real cu ajutorul celor patru difuzoare dispuse în fata ascultătorului, 
poziționarea celorlalte două surse sonore din lateral-spate contribuind la 
conturarea unei reverberatii si ambiante acustice bogate. Formatul 5.1 surround este 
foarte eficient atunci când este utilizat în scopul propus și mai puţin potrivit pentru 
redarea muzicii spatializate. Echilibrul între cele două formaţiuni de surse sonore 
lipseşte, balanţa dinamicii înclinându-se către cele patru difuzoare plasate în fata 
ascultătorului: 


1 Concert dirijat de Alexander Smallens (1889-1972), dirijor american de origine rusă, autor al mai 
multor coloane sonore realizate pentru multiple documentare în anii 30. 

2 Leopold Anthony Stokowski (1882-1977), dirijor american de origine poloneză, director artistic al mai 
multor orchestre americane de prestigiu precum Cincinnati Symphony Orchestra, Philadelphia 
Orchestra, New York Philharmonic Symphony Orchestra ș.a. A dirijat muzică de film (Fantasia) şi a fost 
un important promotor al muzicii contemporane. 

3 Patrick Valiquet, The spatialization of Stereophony: Taking Positions in Post War Electroacoustic Music, 
Published by the Croatian Musicological Society. 

Stable URL: http://www jstor.org/stable/23342829, pag 407, accesat la 08.01, 2017 ora 21:03. 

Figura 2: Amplasamentul conventional al sistemului 5.1 surround! 
O serie de cercetări au reportat rezultate bune în cazul folosirii acestei 
tehnici de redare, însă folosind alte amplasamente, care includeau tehnica 
ambisonics?. 


Percepția sunetului — aspecte psiho-fiziologice si valorificări tehnice 


Înainte de a deveni un concept, spaţiul reprezintă pentru noi un dat al 
simţurilor; percepţia spaţiului se realizează în mod specific prin mai multe simţuri, 
între care cele mai active sunt văzul, auzul si într-o oarecare măsură simţul tactil. 
Sistemul senzorial al organismului este specializat pentru receptarea, separarea și 
sortarea unor anumite semnale, stimuli sau forme de energie. Aparatul auditiv 
captează si analizează vibraţiile sonore, urmând ca ele să fie sortate si clasificate 
după frecvenţă, intensitate și forma spectrului lor. Spre deosebire de alte 
mecanisme senzoriale, este dovedit faptul că aparatul auditiv posedă o 
complexitate semnificativ mai mare. Dem Urmă susține chiar că „viaţa psihică este 
mai strâns legată de organul care creează senzațiile auditive decât de celelalte 
organe de simţ și că, în cazul auzului, limita dintre fiziologie si psihologie este 
adesea greu de stabilit”. 


1 Sursa: Enda Bates, The Composition and Performance of Spatial Music, A dissertation submitted to the 
University of Dublin for the degree of Doctor of Philosophy, p. 37. 

2 Tehnică de redare a spaţializării sub forma unei sfere. Pe lângă planul orizontal, această tehnică 
propune plasarea surselor sonore atât deasupra, cât și dedesubtul ascultătorului. 

3 Enda Bates, op. cit., p. 90. 

Perceptia spaţiului prin cele cinci simţuri umane şi prin senzaţia de 
echilibru îl face pe om conştient de poziţia sa în raport cu obiectele din jurul său şi 
îi furnizează senzaţii de profunzime şi distanţă, care sunt indicatori de bază 
locomotori şi de orientare în mediu. Noţiunile de „sus” şi „jos“, „stânga” şi 
„dreapta”, „oblic” rămân pur intuitive. Organismul uman are abilitatea de a 
percepe stimuli, care îl avertizează asupra unor pericole în timpul unei deplasări în 
spaţiu, precum şi de a sesiza mișcarea. 

Înălţimea, ritmul și timbralitatea sunt întotdeauna percepute de către 
sistemul auditiv uman cu o acuratețe semnificativă. Multiple studii au arătat că 
urechea distinge relativ bine chiar și schimbări de ordinul microtoniilor ale unei 
înălțimi!. De asemenea, simțul spatial al evenimentelor sonore este destul de 
precis, însă acurateţea se reduce semnificativ atunci când parametrul vizual este 
eliminat. Influența preeminentei văzului asupra capacităţii de localizare a surselor 
sonore trasează o serie de limite. Conform unei teorii a lui Ruth Litovsky?, primul 
front sonor receptat de către individ este determinant în cazul unor aspecte ale 
percepției precum localizarea sursei. Informaţiile pe care le percepem de la simțuri 
diferite precum auzul și văzul pot fi manipulate în mai multe feluri. De exemplu, 
dacă intrăm într-un spaţiu larg tratat acustic (o cameră anecoidă) având ochii 
acoperiți, vom presupune că ne aflăm într-o încăpere de dimensiuni reduse. Pe de 
altă parte, orientarea spaţială în locuri închise poate fi puternic influenţată de către 
parametrul timbral sau de reflexiile sunetului. 

Încă din anul 1901 au fost derulate cercetări asupra abilităţilor fiziologice 
de localizare a sunetelor. O serie de studii pentru a determina precizia localizării 
sunetelor au vizat subiecți care prezentau surditate unilaterală (parțială sau totală); 
în cadrul acestor experimente s-au constatat diferenţe relativ mici ale capacității de 
localizare între suferinzi şi persoanele clinic sănătoase. Diferenţele notabile dintre 
aceste două categorii constau mai cu seamă în promptitudinea scăzută, respectiv 
localizarea slabă a acelor sunete care sunt nefamiliare subiecților. Ulterior, 
începând cu anii 70’, mai multi cercetători au pus accentul pe influența calităţilor 
acustice ale unui spațiu asupra localizării.+ Studii conduse de Manfred Robert 
Schroeder’, Michael Barron“ și Leo Beranek! au relevat faptul că amplificarea 


1 Aici nu facem referire la urechea antrenată a unui muzician (semi)profesionist. 

2 Ruth Litovsky (n. 1965), profesor american al Universităţii Wisconsin-Madison, specialist în psihologie 
cognitivă. 

3 Studii realizate de către Marks Lobsien, Gino Melati, Angell James Rolland, Landorf Bard, Lord 
Raileygh, Thore Bowlker, Hicks Washburn, ș.a. 

1 Studii realizate în anii 1974 (Manfred Robert Schroeder), 1981(Michael Barron), 1996 (Leo Beranek). 

5 Manfred Robert Schroeder (1926-2009), fizician german cu semnificative contribuţii în domeniul 
acusticii și al graficii computerizate. 

6 Michael Barron (n. 1951), acustician american, autor al lucrării Auditorium Acoustics and Architectural 
Design. 

reflexiilor laterale si ghidarea lor spre public poate rezulta într-o îmbunătăţire a 
acusticii spațiului respectiv. Mai mult, David Griesinger? a dorit să pună accent pe 
diferenţele dintre reflexiile laterale imediate și cele târzii, susținând că accentuarea 
sunetului direct si a reverberatiilor ar îmbunătăţi percepţia spaţială a muzicii în 
sala de concerte. În ceea ce privește percepţia distanţei, ea poate fi măsurată doar 
în cazul în care persoana este familiară cu tipul sursei sonore, naturale sau 
sintetizate. De exemplu, este mai simplu de identificat diferența dintre soapta sau 
vorbitul tare, dată fiind familiarizarea cu timbralitatea vocii. În cazul în care sursa 
nu este cunoscută (sunet sintetizat), această măsurătoare devine mai dificilă. 
Asemeni localizării unui sunet, senzaţia de distanţă este de asemenea influenţată 
de efectul si reverberatiile sale într-un mediu acustic. „Diferenţa de intensitate 
dintre sunetul direct și reflexiile imediate lui se va modifica substanţial în cazul în 
care distanța dintre sursă si ascultător va creşte. Așadar, distanţa dintre punctul de 
producere a sunetului și receptorul său va influența raportul de intensitate dintre 
sunetul direct și reflexiile sale. Cu cât mai mare este distanţa dintre receptor si 
sursa sonoră, cu atât mai dominante si intense vor fi reflexiile acelui sunet”.3 

Aşadar, oamenii percep un volum semnificativ de informații din mediul 
înconjurător cu ajutorul aparatului auditiv. Totuși, în comparaţie cu văzul, auzul se 
desfășoară mai degrabă în afara conștiinței. Comportamentul oamenilor nu este 
influenţat de regulă de sonoritatea spaţiului în care se găsesc, având în vedere că în 
majoritatea cazurilor sunetele constituie un ambient firesc. Pe de altă parte, simțul 
cu ajutorul căruia percepem sunetele nu se decuplează niciodată, fiind cel mai 
important sistem de atenţionare atunci când dormim. „Anumite proprietăți 
acustice exercită efecte inconștiente diferite asupra noastră. Spre exemplu, corpul 
nostru răspunde prin hormonii de stres la sunetele subsonice. Efectul este o 
creștere a presiunii arteriale si a ritmului cardiac care ne pregăteşte corpul să scape 
dintr-o situaţie cu potential periculos.”4 

Pe de altă parte, abilitatea de a localiza o sursă sonoră este condiționată de 
următorii trei factori: semnalul produs de sursă, poziţia corpului, capului si 
urechilor faţă de acesta și mediul acustic în care are loc actul ascultării. Bazându-și 
specificitatea tocmai pe această abilitate, compoziţia muzicii spaţiale implică în 
primul rând manipularea directă a primului parametru și doar în mod indirect a 


1 Leo Leroy Beranek (1914-2016), acustician american, expert în design si evaluarea sălilor de concerte si 
de operă. A publicat numeroase lucrări de specialitate, cele mai importante fiind Acoustics: Sound Fields 
and Transducers şi Concert Halls and Opera Houses: Music, Acoustics and Architecture. 

2 David Griesinger (n. 1944), acustician american, fondatorul LARES (Lexicon Acoustic Reinforcement and 
Enhancement System) — sistem de sonorizare și imitare a spaţiilor acustice cu ajutorul unei anumite 
plasări a difuzoarelor în spaţii deschise. 

3 Enda Bates, op. cit., p. 23. 

4 Florian Tuercke, Arhitecturi aurale sau despre arhitectură, sunet si spatialitate, revista „Igloo”, nr. 137, Mai, 
2013, p. 61. 

celorlalți doi factori!. „Capacitatea de a localiza direcția de unde vin sunetele si 
depărtarea la care este așezată sursa sonoră se datorează particularitatilor auzului 
binaural’?. Când ascultăm muzică de la surse dispersate în spaţiu, jocurile de 
unghiuri și intensitati se modifică în permanenţă, iar pe parcursul mișcării capului 
ele se află într-o transformare dinamică de tipul panoramării. Când întoarcem 
capul pentru a sesiza mai bine un sunet provenit dintr-o oarecare direcţie, 
contribuim la un fenomen de spaţializare. Această conjunctură poate reprezenta o 
sursă de inspirație pentru a realiza manipulări complexe ale sistemului auditiv 
directional. 

Metoda prin care creierul distinge direcţia și schimbările sale nu este pe 
deplin înțeleasă din punct de vedere neurologic. Diferite experimente au 
demonstrat însă faptul că mișcările capului pot determina o identificare mai 
precisă a direcţiei din care vine sunetul, eliminând posibile confuzii privind 
localizarea sursei sonore. Pentru un ascultător, undele sonore date de un corp în 
vibraţie ce se găseşte în fata lui, străbat distanţe egale până la ambele urechi. Cand 
sunetul provine dintr-o direcţie laterală, drumul străbătut de unde până la cele 
două urechi nu mai este același. Pentru o ureche drumul este mai lung, pentru 
cealaltă mai scurt, deci vibrația va ajunge la urechi sub un unghi oarecare fata de 
linia care cade perpendicular pe faţa individului. Pe lângă faptul că o ureche va 
auzi sunetul mai târziu decât cealaltă, intensitatea celui din urmă va fi mai mică. 
Un studiu realizat de Durand Begault? relevă faptul că reverberatia de până la 0.6 
milisecunde va muta localizarea sursei înspre urechea mai apropiată de sursa 
sonoră în timp ce în cazul reverberatiilor mai mari de 0.6 milisecunde si mai mici 
de 35 de milisecunde, poziția sursei sonore nu se va modifica. În această situaţie 
sunt posibile schimbări relativ mici ale timbrului. Reverberatiile mai mari vor 
rezulta in distingerea a două surse sonore, cea inițială si ecoul ei. Alte studiit au 
arătat că prezenţa unor reflexii poate cauza schimbări în ceea ce privește acuratețea 
localizării. 

În următoarea figură ilustrăm faptul că o sursă sonoră plasată la o distanță 
diferită fata de urechi va rezulta în percepţia unui decalaj al semnalului transmis: 


1 Doar în cazul în care lucrarea este destinată unui spațiu acustic. 

2 George Buican, Elemente de acustică muzicală, Editura Tehnică, București, 1958, p. 78. 

3 Durand Begault (n. 1957), fizician american, cercetător în cadrul NASA, autor al tratatului „3D sound 
for virtual reality”. 

4 William Hartmann, Signals, Sounds and Sensation, Department of Physics and Astronomy Michigan 
State University East Lansing, Michigan, 1998. 

Figura 3! 


Forma complexă a urechii externe? acţionează ca un filtru acustic, care 
reţine diferențe de timp şi intensitate între componentele spectrale ale fiecărui 
impuls auditiv. Dat fiind faptul că arhitectura urechii externe este orientată înspre 
înainte, cele două surse sonore din figura următoare vor prezenta dificultăți în a fi 
filtrate de către aparatul auditiv: 


m. 
w 


Figura P 


1 Enda Bates, op. cit., p. 23. 

2 Urechea externă este compusă din pavilion si din conductul auditiv extern. Pavilionul are rolul de 
localizare a surselor sonore si de amplificare selectivă a unor frecvențe. Conductul auditiv extern 
protejează structurile urechii medii si contribuie si el la amplificarea selectivă a unor frecvențe. 

3 Enda Bates, op. cit., p. 23. 

În situaţia in care vom avea două nuclee sonore plasate simetric pe o axă 
imaginară, în fata si în spatele subiectului (conform figurii), acuratețea localizării 
va scădea. Situaţia de confuzie poate fi înlăturată prin mișcări ale capului în 
ambele direcţii, permițând o „recalibrare” a percepţiei. Mai multe experimente au 
demonstrat faptul că mișcările capului permit ascultătorilor să determine dacă o 
sursă sonoră este poziționată în față, în spate, deasupra sau dedesubtul persoanei 
respective!. Rotind capul înspre sursă va produce o serie de schimbări în procesul 
de localizare, precum eliminarea nebulozitatii. 

O etapă superioară în care sunt valorificate diverse modalități prin care 
percepem parametrul spaţial, o găsim în studiile aparținătoare curentului 
gestaltismului. Într-un mediu acustic complex, sunetele generate de surse diferite, 
plasate în mai multe puncte, vor ajunge la ureche în același timp. Cu toate acestea 
sistemul auditiv al ascultătorului poate împărți și delimita de cele mai multe ori 
sursele in puncte distincte. Acest cadru este denumit de Enda Bates?, „efectul 
cocktail party”, în care ascultătorul își poate concentra atenţia pe oricare dintre 
sursele implicate în această conglomerare, iar Albert Bregman’ a explicat acest 
fenomen în teoria sa auditory scene analysis (ASA), care descrie procesul prin care un 
scenariu auditiv este despărțit în mai multe segmente. 

Analiza spaţiului de audiție (ASA) descrie relaţia dintre diferitele grupuri 
de surse sonore prezente într-o scenă, în termenii principiilor ce ţin de 
structuralism, după cum urmează: 

e Principiul proximitatii: elemente care sunt poziționate în grupuri apropiate in 
spaţiu și timp au fost probabil generate de aceeași sursă. 

e Principiul continuării și bunei finalizări: sunetele generate de aceeași sursă tind 
să fie expuse în serie. 

e Principiul destinului comun: sunete cu frecvenţă, dinamică si traiectorii ritmice 
asemănătoare isi au originea în aceeași sursă. 

e Principiul similaritatii: sunete cu un timbru sau frecvenţă asemănătoare provin 
din aceeași sursă. 

Un experiment celebru al Dianei Deutsch care rezonează cu primele trei 
principii enumerate anterior este așa numitul scale illusion (1974), care ilustrează 
modul în care aparatul auditiv este ,inselat” de reflexul creierului de a impune 
ordine atunci când un scenariu acustic apare confuz. Experimentul constă în 
redarea concomitentă a unei scări muzicale ascendente respectiv descendente, 
utilizând o distribuţie individuală a fiecărui sunet, printr-un joc stereofonic de la o 
ureche la alta. Când un sunet aparținător scării ascendente este distribuit urechii 


1 Apud: Jens Blauert, Spatial hearing: The Psychophysics of Human Sound Localisation, p. 47. 

2 Enda Bates, op. cit., p. 43. 

3 Albert Bregman (n. 1936), psiholog canadian, cu contribuţii importante in domeniul gestaltismului. 

4 Diana Deutsch (n. 1938), psiholog american, cunoscută pentru studiile asupra iluziei și paradoxului 
muzical. 

drepte, sunetul aparținător scării descendente va fi distribuit urechii stângi, si 
viceversa. 

Sunetele distribuite urechii stângi 

Alte modalități în care este percepută iluzia.! 


Iluzia scării muzicale reprezintă o incursiune interesantă în domeniul 
percepției. Simplitatea și ingeniozitatea demonstraţiei ilustrează modul în care 
creierul impune ordine acolo unde realitatea acustică este vagă. Creierul oferă în 


1 Preluat de la http://deutsch.ucsd.edu/psychology/pages.php?i=203. 
108 


acest caz „interpretări plauzibile unei desfasurari sonore neconforme cu experienţa 
noastră, experienţă care ne învaţă că sunetele simultane tind să provină din aceeași 


x7 1 


sursa 


Spatiul in muzica 
Despre „spațiul sonor” 


În interiorul mecanismelor perceptive și al organizării raţionale a datelor 
percepute sonor, se creează un spaţiu virtual, cu caracter de proiecție mentală, prin 
care muzica este aptă de a sugera o serie de aspecte ce tin de viziunea spațiului. O 
serie de gânditori ai secolului XX precum Hans Mersmann?, Thomas Munro, 
Albert Wellek*, Mikel Dufrenne® si Ernst Kurth® s-au preocupat în special de 
fenomenul artei și au avut în vedere diverse teme fundamentale, printre care și cea 
a spaţiului sonor. Acești teoreticieni au realizat în mare parte lucrările de 
specialitate mai recente, punând un accent pe cultura imaginii. Kurth menţiona că 
sensul primar al mișcării, una dintre caracteristicile fundamentale ale muzicii, 
necesită intuiţia spaţiului pentru a exista: „spaţiul este locul în care mișcarea 
muzicii are loc”7. El susţine că spațiul muzical (care din punct de vedere psihologic 
aparţine subconstientului) este dificil de definit. Acesta este diferit fata de cel fizic, 
vizual, dar presupune dimensiuni similare. De altminteri, Kurth nu poate concepe 
spaţiul altfel decât în accepțiunea sa fizică tridimensionala:,,ein Platz muss einfach 
Tiefe haben”! (un loc trebuie pur si simplu să posede adâncime). 

Principala caracteristică a spaţiului sonor în viziunea lui Kurth o 
reprezintă desfășurarea evenimentelor sonore în și prin procesul de mișcare. 
Geometria muzicală internă este similară cu geometria spaţiului extern. Asocierile 
se leagă de structura intervalelor, acorduri, polifonie si alte modalități prin care 
discursul muzical se mișcă. El trasează o axă în care asociază frecvența cu 
dimensiunea înălțimii şi plasarea orizontală a notelor cu dimensiunea temporală. 


1 Corina Ceclan, Despre receptarea muzicii din perspectiva psihologiei contemporane: aspecte cognitive şi corelate 
emoționale, Teză de doctorat, pp. 45-46. 

2 Hans Mersmann (1891-197), muzicolog german, membru al Consiliului muzical UNESCO între 1953- 
1970. 

3 Thomas Munro (1897-1974), filosof american, profesor în cadrul Western Reserve University, editor al 
publicaţiei Journal of Aesthetics and Art Criticism - SUA. 

4 Albert Wellek (1904-1972), psiholog austriac, unul dintre fondatorii psihologiei muzicale moderne. 

5 Mikel Dufrenne (1910-1995), filosof si estetician francez, cunoscut promotor al filosofiei existenţiale. 

6 Ernst Kurth (n. 1946), muzicolog elveţian, cunoscut pentru scrierile sale Foundations of Linear 
Counterpoint, Romantic Harmony and its Crisis in Wagner’s „ Tristan” şi Musikpsychologie. 

7 Maria Anna Harley, Space and Spatialization in Contemporary Music: History and Analysis, Ideas and 
Implementations, Moonrise Press, First Edition, 2016, p. 59. 

8 Idem, p. 60. 

De asemenea, asociază adâncimea cu dinamica si plasarea efectivă a surselor 
sonore în spațiul fizic. 

Deosebirile dintre variatele înţelesuri ale sintagmei „spaţiul sonor” sunt 
„rafinate” şi în gândul lui Wellek, care distinge între spațiul ascultării (Gehérraum) 
şi spaţiul tridimensional virtual al sunetelor muzicale — spaţiul sonor (Tonraum). La 
fel de importantă este diferenţa dintre Tonraum si Musikraum — spaţiul „muzical” 
unic al experienţei perceptuale, în care toate aspectele spaţiale ale muzicii 
interacționează pentru a crea un efect global complex. „Welleck atribuie spaţiului 
ascultării statutul de a fi extern muzicii şi aparent inferior Tonraum-ului”! 
Definiţiile asupra celor trei dimensiuni ale spațiului sonor (Tonraum) se aseamănă 
cu concepţia lui Kurth prin faptul că iau în considerare ambiguitatea și caracterul 
non-linear al înălțimii (prima dimensiune), ireversibilitatea timpului (a doua 
dimensiune) și caracterul discutabil al adâncimii muzicii, referirea la ultimul 
parametru fiind legată de faptul că spaţiul trebuie să fie tridimensional. 

În introducerea lucrării sale Structuri proporționale, structuri simetrice. în 

componistica personală, Cristian Misievici ordonează o suită de citate dintre cele mai 
relevante în ceea ce priveşte problematica spaţiului sonor. Pe lângă expunerile lui 
Munro şi Dufrene, Misievici comentează opiniile mai multor gânditori precum 
Arthur Schopenhauer, Gordon Epperson?, Marshal McLuhan’, Gyorgy Ligeti si 
Pascal Bentoiu: 
„S-a vorbit mult pro şi contra despre împărțirea 
artelor in spatiale si temporale. Aceste categorii 
sînt utile ca tipuri abstracte; O dificultate 
similară ia naştere din încercarea de a separa 
„artele repausului” de „artele mişcării.” 


Thomas Munro 


„Obiectul estetic, indiferent dacă în aparență 
Mikel Dufrenne este spațial sau temporal, implică deopotrivă şi 
spațiul și timpul...” 
„Aş mai avea încă ceva de spus despre felul în 
care este percepută muzica, cu alte cuvinte, în şi 
prin timpul propriu-zis, cu excluderea absolută a 
spațiului si făcând de asemenea abstracție de 
influența cunoașterii cauzalității, astfel fără 
înțelegere; întrucât sunetele fac din impresia 
estetică un efect, fără a ne obliga să ne întoarcem 


Arthur Schopenhauer 


1 Apud Maria Anna Harley, op. cit., p. 62. 

2 Gordon Epperson (n. 1943) filosof și pedagog american, autor al tratatului Musical Aesthetics: Reflections 
on Uniting Theory and Practice. 

3 Herbert Marshal McLuhan (1911-1980), filosof si pedagog canadian, profesor al Universitatii din 
Toronto, autor al publicatiei Understanding Media. 


110 


la cauzele lor”. 


„Noi ne mişcăm încoace si încolo într-o familiară 
lume tridimensională. Muzica singură printre 
arte, nu oglindește toate cele trei dimensiuni ale 
lumii reale; muzica idealizează mișcarea si 
timpul, dar nu și spațiul. Ea nu are 
corporalitate. Cineva poate desigur înțelege ce se 
întâmplă din punct de vedere acustic; undele 
sonore se petrec în spațiu. Dar chiar atunci când 
ascultătorul înțelege aceasta, el nu trăieşte 
experiența muzicii prin acel concept; prin 
condiția sa sonoră, muzica nu îl plasează pe 
ascultător în spațiu. Muzica nu ne poate arăta 
spațiul virtual în felul în care pot s-o facă artele 
plastice”. 


Gordon Epperson 


„Conversia involuntară a senzatiilor optice si 
tactile în cele acustice este ceva obișnuit la mine: 
aproape întotdeauna  asociez sunetele cu 
culoarea, forma sau textura; iar calitatea formei, 
culorii şi a materialului cu anume senzații 
acustice. Chiar si conceptele abstracte precum 
cantitățile , relațiile, conexiunile şi procesele, îmi 
par tangibile si isi au locul într-un spațiu 
imaginar”. 


Gyorgy Ligeti 


„Spațiul muzical se creează înglobând 
obligatoriu timpul (...) orice muzică isi afirmă 
existența ei de idee printr-o formă al cărei 
material este un continuum spatio-temporal, 
construit cu sunete în actiune”. 


Pascal Bentoiu 


Se poate observa în opiniile lui Munro, Dufrene şi Bentoiu o reţinere în a 
încerca o definire individuală a conceptul de spațiul sonor, ei pledând pentru 
existența permanentă a tandemului spatiu-timp. Schopenhauer si Epperson 
resping ideea notiuni de spatiu sonor prin argumente diferite, in timp ce Ligeti 
susţine o serie de asocieri imaginare interesante, asemeni exponentilor sinesteziei. 

Bentoiu formulează o serie de întrebări asupra naturii fenomenului 
muzical din punct de vedere senzorial şi acustic: „cu ce materiale operează 


1 Apud Cristian Misievici, Structuri proporționale, structuri simetrice în componistica personală, Editura 
Timpul, lași, 2007, pp. 9-11. (traducerile aparţin autorului) 

2 Pascal Bentoiu, Imagine și sens - Eseu asupra fenomenului muzical, Editura Muzicală a Uniunii 
Compozitorilor, București, 1971, pp. 15-16. 

gândirea muzicală? care sunt elementele ireductibile de la care începe activitatea ei 
combinatorie? această activitate se petrece ea într-un abstract ideatic, sau într-un 
spațiu de un fel sau altul?”!. El defineşte sunetul muzical ca fiind cel care „în 
natură apare în cazuri cu totul excepționale și care a fost produs ad-hoc de om, fie 
direct, fie prin mijlocirea unor instrumente de diverse feluri. Caracteristicile sale 
sunt: o înălțime fixă, determinată de o frecvență constantă a vibratiilor corpului 
fondator, o intensitate constantă ori variabilă, rezultat al amplitudinii vibratiilor, o 
durată, egală în general cu durata actionarii corpului fondator în limitele unei 
frecvenţe date, o anume culoare timbrală, produs al materialului corpului fondator 
si al modului particular în care se emite sunetul”.? Când vorbim despre derularea 
evenimentelor sonore într-un spațiu concret (o sală de spectacole) mai putem 
menţiona două elemente foarte importante care vizează mai degrabă recepţia decât 
datele gândirii creatoare: „distanța si direcţia, elemente care pot fi fixe sau 
variabile, şi care tind să dobândească o importanță sporită în actul 
compozițional” .3 

În eseurile sale din Trilogia culturii - Orizont si stil şi Spaţiul mioritic, Lucian 
Blaga vorbeşte despre problematica spațiului dintr-o altă perspectivă. El susţine ca 
muzica are darul de a exprima vastitatea orizontului și specificul unui spaţiu mai 
convingător decât artele proprii acestuia, pictura și arhitectura: „S-a afirmat de 
atâtea ori că muzica e o artă a succesiunii şi că fiind redusă la posibilităţile inerente 
materiei ei, adică la cele ale sunetului, tonului, ea n-ar avea nici un punct de 
contact cu lumea spaţiului. Această părere, devenită formulă, concentrează în sine 
o bună doză de superficialitate şi de ieftin conventionalism. Să ascultăm o dată o 
pasiune sau o cantata de Bach. Să ne așezăm cu totul în câmpul sonor al acestei 
muzici, îngăduindu-i să-și realizeze prin inducţie toate liniile ei de forță în sufletul 
nostru, încă înainte de a ne descleşta din imbratisarea vrăjitorească, să ne întrebăm 
apoi: în ce orizont spaţial trăiește sufletul care vorbeşte despre sine în această 
muzică? Răspunsul, singurul posibil, fiindcă singurul evident, şi-l va putea da 
oricine fără caznă: există în muzica lui Bach, vibrant şi copleșitor rostit, un orizont 
spaţial, şi încă unul de o structură cu totul specifică: orizontul infinit, infinit în 
toate dimensiunile sale alcătuitoare! Se ghicește felul orizontului — din ritm si din 
linia interioară a muzicii, aşa cum din zborul păsării ghicesti lărgimea spaţiului pe 
care ea-l simte în preajmă. Constatarea aceasta închide în sine desigur şi un 
paradox: artele anexate, prin mijloacele şi structura lor, spaţiului, cum sunt pictura 
sau arhitectura, nu izbutesc să dea glas, tot atât de convingător, acelui vast orizont 
spatial cum e în stare pasiunea, cantata sau fuga lui Bach”+. 


1 Pascal Bentoiu, Gândirea muzicală, Editura Muzicală, Bucuresti, 1975, p. 15. 

2 Ibidem. 

3 Idem, p. 16. 

4 Lucian Blaga, Spaţiul mioritic, în Trilogia Culturii, Editura pentru Literatura Universală, Bucuresti, 1969, 
p. 119. 

Din aceeasi perspectiva, Blaga a supus unei analize filosofice complexe 
genul românesc al doinei, descoperind un orizont stilistic cu totul particular si 
anume plaiul. „O doină cântată de o tarancuta sau de o băciţă evocă un orizont 
specific: orizontul înalt, ritmic şi indefinit alcătuit din deal și vale. Ni se va 
răspunde că, întrucât punem în ecuaţie un cântec cu un orizont, nu facem decât să 
stabilim, ceea ce de atâtea ori s-a mai făcut, relatiunea dintre muzică si un anume 
peisaj. [...] ...nu e vorba de un peisaj privit global, ci mai curând despre un orizont 
în care esentialul e structură spaţială ca atare, fără de altceva, si fără de umplutura 
pitorescului, adică despre un orizont spaţial şi despre accentele sufleteşti, pe care 
orizontul le dobândeşte din partea unui destin uman [...]”!. Aici noțiunea de spațiu 
este utilizată într-o a treia acceptiune de tip simbolico-filosofic. 


„Sentimentul spațiului”: perspective filosofice și culturale 


Blaga semnalează faptul că în istoria artelor și morfologia culturii se 
menţionează de la un timp despre „sentimentul spațiului” ca o componentă 
dominantă a stilului. Istoria artelor, critica si estetica au fost întărite in supozitiile 
lor atunci când s-a remarcat tratarea diferită a spaţiului în angrenajul diverselor 
stiluri arhitectonice: egiptean, romanic gotic, baroc etc?. Această problematică a fost 
cercetată intens de către Alois Riegl? si Leo Frobenius‘. Riegl menţionează stilul 
arhitectural egiptean, care conferă sufletului egiptean sentimentul de „sfială de 
spațiu”, sentiment ce sta la baza arhitecturii din Valea Nilului unde diferite 
ritualuri necesitau spaţii închise de proporţii mari. Spre deosebire de Riegl, 
etnograful Leo Frobenius a diferențiat într-un alt sens sentimentul spatial. El 
afirma că un anume spațiu structurat într-un anume chip poate fi privit drept 
simbol al unei anumite culturi. Simbolismul acesta este o consecinţă firească a 
teoriei morfologice, care diferenţiază culturile în perspectiva exclusivă a 
sentimentului spaţial. 

Cercetările lui Frobenius pe continentul african au scos la lumină două 
culturi cu particularități diametral opuse în această direcţie: cultura hamită și 
cultura etiopiană. În interpretarea sa, cultura hamită este caracterizată prin 
sentimentul de spatialitate îngustată, sufocată, sentiment dat de spaima in fata 
puterilor demonice si ale morţii care se desfășoară într-un spațiu specific, strâmt si 
apăsător care predispune la disperare si fanatism. ,,Creatiunile artistice, 
cosmologice, spirituale şi sociale ale duhului hamit implică un spaţiu închis, 


1 Idem, pp. 121-122. 

2 Lucian Blaga, Trilogia culturii - Orizont şi stil, Editura pentru Literatură Universală, Bucuresti, 1969, 
p. 33. 

3 Alois Riegl (1858-1905), istoric austriac, exponent important al formalismului. 

+ Leo Frobenius (1873-1938), arheolog și etnolog german. 

spatiul limitat de o bolta cosmica, spatiul-pesterd. Spre deosebire de hamitism, 
spiritul etiopian este caracterizat prin spatiul infinit, nelimitat, dat de creatiile sale 
spirituale”!. 

Tot din punctul de vedere al stabilirii unei amprente spaţiale, Oswald 
Arnold Spengler propune o altă abordare a diferențelor dintre culturi: 

Cultura antică : corpul izolat; 

Cultura occidentală: infinitul tridimensional; 

Cultura arabă: peștera (bolta); 

Cultura egipteană: drumul labirintic; 

Cultura chineză: drumul în natură; 

Cultura rusească: planul nemărginit.? 


De asemenea, Spengler admite că în orice cultură este prezent un suflet 
care există în substrat si care se manifestă printr-un simbol spatial. Simbolul spatial 
al modului apolinic este corpul, iar simbolul spaţial al modului faustian este 
infinitul tridimensional. 

Dacă ar fi să punem în opoziţie teoria morfologică despre intuiţia spaţiului 
cu cea kantiană, putem observa o diferenţiere în privința absolutului prezent la 
Kant fata de variabilitatea specificată în cazul morfologiei culturii. Lucian Blaga 
menţionează însă un front comun al acestor teorii si anume: „Morfologia culturii 
înţelege intuiţia spaţiului - întâi, ca un factor dominant, exclusiv determinant si de 
puterea simbolică al unei culturi sau al unui stil. Şi al doilea: ca un act creator al 
sensibilităţii conştiente. Această de a doua propoziție ne apropie de Kant: intuiţia 
spaţiului e act creator al sensibilităţii conștiente! N-o înţelegea si Kant la fel?”3 

Teoria sentimentului spaţial definită de adepţii morfologiei culturii are 
însă limite în mai multe privinţe. Factorul pe care morfologia culturii sau istoria 
artelor îl interpretează ca sentiment al spaţiului nu este un sentiment propriu-zis, 
cu atât mai putin un sentiment conștient. Factorul conștient nu tine de 
sensibilitatea individului, crescută într-un anumit peisaj, el presupune mai multă 
aprofundare. Pot interveni o serie de contradicții între structura orizontului spatial 
al inconştientului si structura configurativă a peisajului in care trăim si în care se 
desfășoară sensibilitatea conștientă. Această neconcordanta de orizonturi - pentru 
ilustrarea căreia se pot invoca suficiente exemple istorice - nu poate fi lămurită în 
cadrul morfologiei culturii, care, după cum stim, raportează sentimentul spațiului 
la structura peisajului. 


1 Lucian Blaga, Trilogia culturii..., ed. cit., p. 36. 
2 Idem, p. 39. 
3 Idem, p. 40. 

Extrapolări terminologice legate de spațiu în domeniul sonorului 


„Cuvintele, respectiv terminologia, sunt semne ce trebuie descifrate pentru a 
releva asemănări, afinități între aspecte diverse ale realului”. 

Michel Foucault 

Terminologia curentă în estetica muzicală folosește în mare parte diferite 
reprezentări spaţiale, al căror prim sens nu este de natură sonoră, ci provin din 
sfera biologiei, a ştiinţelor limbajului (retorică, gramatică), matematicii sau fizicii. 
Paul Ricoeur! vorbea despre reflectia asupra expresiilor cu dublu sens și mai ales 
interpretarea sensului secund ca o variantă a hermeneuticii (mai precis, ca a doua 
fază de emancipare a hermeneuticii din idealismul husserlian, după etapa 
„mijlocirii prin semne” si anticipând-o pe cea a „mijlocirii prin texte”. 

Pascal Bentoiu vorbeşte în eseul său Imagine și sens despre diferite noțiuni 
ca făcând parte din această sferă de împrumut terminologic: „linie” melodică, 
„Suprapuneri” de linii, „arcuirea” formei, „densități acordice”, „grosimi” 
orchestrale, „extensii” de fraze, sunete „înalte”, „joase” sau „intervalele” dintre 
diverse sunete.? Firește, semantica acestor termeni se referă la un spaţiu abstract, 
care nu are de a face cu spaţiul real în care se produc sunetele. De asemenea el 
consideră că un fenomen este pe deplin stăpânit abia după ce acesta poate avea o 
expresie spaţială. El consideră perspectiva de ansamblu a spaţiului sonor ideal ca 
fiind derivată din modelele principale existente în fizică (newtonian si einsteinian). 
„În prima variantă spaţiul este un dat obiectiv în care se înscriu pe rând 
evenimentele acustice; în cea de-a doua spaţiul este creat de evenimentele înseși și 
ca atare nu este uniform (Boulez propunea la un moment dat chiar ideea unui 


spațiu curb); e drept însă că această «curbură» ar fi urmat a fi realizată mai 
degrabă cu mijloace asemănătoare celor întrebuințate de un Vasarhely în spațiul 
plan si care au dat naștere op-art-ului”.+ 

Adrian Iorgulescu propune o opinie contrară corespondenţei dintre 
dimensionalitatea spațiului sonor si tridimensionalitatea spaţiului fizic: „Sunetul 
posedă înălțime, volum, timbru, însuşiri ce duc cu gândul la integrarea sa în aria 
unei spatialitati reale (...). Fără a absolutiza punctul nostru de vedere, credem că 
trebuie pornit de la premisa că frecvența, amplitudinea sau aspectul spectral al 
vibratiei sunt calități pur sonore, nereductibile la, si nejustificabile cu spaţiul decât 


1 Paul Ricoeur (1913-2005), filosof francez cu contribuţii semnificative în domeniul hermeneuticii, 
literaturii și al religiei. 

2 Paul Ricceur, Eseuri de hermeneutică, Editura Humanitas, Bucuresti, 1995, p. 26. 

3 Pascal Bentoiu, Imagine si sens, Editura Muzicală a Uniunii Compozitorilor, Bucuresti, 1974, p. 15. 

4 Idem, p. 19. 

prin manifestarea unor procese psihice asociative, nu la starea de fapt. (...) 
Tridimensionalitatea spaţiului comun nu se valideaza in cazul spaţiului sonor”! 

În raport cu muzica, spaţiul are mai multe acceptiuni sau înţelesuri. În 
primul rând poate fi o sursă a terminologiei, un element de referință pentru 
reprezentarea unor aspecte ce tin de domeniul muzicii. Terminologia comună va fi 
urmărită în cazul a trei din cei patru parametri ai sunetului: înălțime, intensitate si 
timbru. 

Un alt înţeles al noțiunii de spațiu este dimensiunea realităţii ce poate fi 
sugerată, respectiv percepută cu mijloacele muzicii. Spaţiul se regăsește în arta 
sunetelor ca loc, ca imagine si ca distanță (mișcare între două puncte). 

O a treia semnificaţie vizează locul fizic în care se desfășoară actul muzical: 
cadrul interpretării și mediul concret de propagare a sunetului. Prin aceasta, el 
poate modela, în chip subtil, ființa muzicii. 

Haiganus Preda Ceamurian? expune în teza sa, Spaţiul si muzica. Aspecte ale 
unei relații neaparente, multiple dezbateri în care clarifică necesitatea muzicii de a se 
folosi de noţiuni proprii altor domenii pentru a-și reprezenta şi numi fenomenele. 

Este pus în discuţie caracterul abstract al muzicii, care pentru a fi 
conceptualizată are nevoie de ajutorul unor repere de împrumut mai concrete, mai 
puternic ancorate în realitatea sensibilă. Prin diferite asocieri terminologice, 
reprezentările muzicale părăsesc condiţia „apofatică”, devenind semne ale unei 
comunicări prin cuvânt. Autorul menționează ca principal argument analogia 
pentru a justifica predilectia reprezentărilor spatiale asupra terminologiei 
muzicale. 

Privită dintr-un alt unghi, asocierea reprezentărilor muzicale cu noțiunile 
spatiale n-ar avea la bază o relaţie (constientizata) de asemănare, ci ar fi rezultatul 
unui reflex al percepției. În spaţiu ne aflăm, formele lui de existenţă le vedem, le 
pipăim. Este firesc şi inevitabil, prin urmare, ca el să reprezinte în mod automat cel 
mai folosit termen de referință si de comparare a fenomenelor lumii.,„ Dacă ar fi să 
privim mai în amănunt similitudinile menţionate mai sus putem constata mai 
multe aspecte. Termenul „înălțime” exprimă, pe lângă semnificaţia sa fizică, 
aspecte legate de ordonarea frecvenţelor (înălțimilor) muzicale. 

Acestea pot fi organizate în: 

I. Microstructuri melodice (celulă, submotiv, motiv etc.) : 

a) substantive (stări, obiecte, fapte): - sens, direcţie, mișcare 
- distanță, interval, salt 
- desen, contur, profil, linie (sg.), 
segment, curbă 
- dispunere, formă, suprafață 


1 Adrian Iorgulescu, Timpul muzical. Materie şi metaforă, Bucureşti, Editura Muzicală, 1988, p. 264, 279. 
2 Haiganus Preda Ceamurian (n. 1971) , muzicolog român, cercetător afiliat la Institut fiir Analyse, Theorie 
und Geschichte der Musik din cadrul Universităţii de Muzică și Arte Dramatice din Viena. 

- inversare, răsturnare, oglindire, 
extensie 
b) adjective (însuşiri ale acelor obiecte): 
- ascendent, descendent, suitor, 
coborâtor, înalt, adânc 
- linear, arcuit, zigzagat, circular, 
patrat, simetric 
II. Macrostructuri melodice (melodie, polifonie, omofonie, textură, heterofonie): 
a) substantive: plan, nivel, etaj, linie, spatialitate, intersecţie, întretăiere, 
suprapunere 
b) adjective: vertical, orizontal, convergent, divergent, paralel 
III. Sisteme intonationale (tonalism, atonalism, serialism, modalism): 
a) substantive: scară, cadru (tonal), ambitus, întindere, centru (de atracţie al 
sistemului)”.! 


Concluzii 


O scurtă privire retrospectivă asupra celor două unghiuri? din care am 
tratat problematica spaţiului într-un context muzical relevă o serie de aspecte 
interesante în această direcţie. 

Tratarea primei sintagme — „muzica în spaţiu” a scos la suprafaţă o serie 
de concepții relativ comune ale marilor filosofi, care au tratat parametrul spaţiului, 
punând accent pe importanța raportării omului la „un corp de referință”?. 
Documentarea în sfera noțiunilor ce tin de mediul de propagare a sunetului, 
precum și aprofundarea percepţiei sunetului în anumite spaţii și situaţii acustice, 
au subliniat mai multe aspecte importante; calitatea acustică a unui spaţiu, 
modalitatea prin care putem localiza un sunet în funcție de mediul acustic în care 
ne aflăm (sau importanța reverberatiei în procesul localizării), alături de 
particularitatile auzului binaural au reprezentat repere importante în demersul de 
fata. 

Pe de altă parte, problematica sintagmei „spaţiul în muzică”, care 
sugerează o virtualizare a elementului spaţial, a fost analizată sau definită în mod 
diferit de către numeroși teoreticieni cu diverse orientări: compozitori, esteticieni, 
muzicologi, filosofi etc. Pe lângă chestiunea „spaţiului sonor”, problematica 
„sentimentul spaţiului” si tratarea elementelor ce tin de împrumuturile 
terminologice legate de spațiu au venit în sprijinul conturării unei imagini de 
ansamblu în această direcţie. 


1 Preda Ceamurian Haiganus, Spațiul si muzica. Aspecte ale unei relații neaparente, Revista „Muzica”, 
Nr. 3/1998, pp. 85-86. 

2 Muzica în spaţiu, spațiul în muzică. 

3 Newton, Einstein. 

